
Врз основа на Правилникот за работа на Регионалната младинска платформа на Пелагонискиот регион (РПМ) и мерката усвоена на Четврта и Петта седница на РПМ, одржани на 22.12.2025 и 13.05.2026 Про Локал во улога на Секретаријат на платформата објавува:
ЈАВЕН ПОВИК 
за учество во
„Регионален натпревар за иновативни бизнис идеи на младите од Пелагонискиот регион“
Во согласност со мерките усвоени на Четвртата и Петтата седница на РПМ, Про Локал објавува јавен повик за доставување иновативни бизнис идеи од млади лица од Пелагонискиот регион. Про Локал ги повикува сите млади лица на возраст од 15 до 29 години, согласно Законот за младинско учество и младински политики („Службен весник на РСМ“ бр. 10/2020), да учествуваат и да ги достават потребните документи согласно условите наведени во овој повик.
За платформата
Про Локал е здружение на граѓани основано во Битола во 2009 година, кое работи на унапредување на развојните процеси, локалниот и регионалниот развој, демократското учество и квалитетот на живот на граѓаните. По иницијатива на Про Локал, во април 2024 година беше формирана Регионалната младинска платформа на Пелагонискиот регион, воспоставена со потпишување Меморандум од страна на сите девет општини од регионот. Платформата ги обединува деветте општини и девет младински и граѓански организации како рамноправни членки, со цел унапредување на младинските политики и регионалната соработка. Една од мерките усвоени од Регионалната младинска платформа е „Регионален натпревар за иновативни бизнис идеи“, чија цел е да поттикне младинска креативност, претприемачки дух и развој на иновативни решенија за Пелагонискиот регион.
Организатори и партнери
Организатор на натпреварот е Про Локал, во партнерство со деветте општини од Пелагонискиот регион: Битола, Прилеп, Новаци, Могила, Крушево, Демир Хисар, Кривогаштани, Долнени и Ресен.
Цел на повикот
Да се поттикнат младите од регионот да развијат иновативни бизнис идеи и стартап иницијативи со одржливи и практични решенија за предизвиците на младите и локалните заедници. Под иновативна бизнис идеја се подразбира нов или унапреден производ, услуга, дигитално решение, социјална иновација или деловен модел со потенцијал за практична примена и создавање општествена или економска вредност.
Право на учество
Право на учество имаат само поединци (индивидуални апликанти) на возраст од 15 до 29 години кои живеат на територијата на Пелагонискиот регион. Не се прифаќаат тимски или групни пријави. Секој апликант може да поднесе само една пријава. За лица под 18 години е потребна согласност од родител/старател.
Начин и рок на пријавување
Пријавите се доставуваат по електронски пат на адресата cso.prolocal@gmail.com, најдоцна до 10.09.2026 година, до 14:00 часот. Некомплетните и задоцнетите пријави нема да се разгледуваат. Апликантите се одговорни за навременото доставување на документацијата; Про Локал не сноси одговорност за доцнење предизвикано од технички проблеми при испраќањето. За дополнителни прашања да се користи е-адресата: cso.prolocal@gmail.com, најдоцна до 05.09.2026. Одговорите се објавуваат на веб-страницата на Про Локал: https://prolocal.mk/mk/home/.

Интелектуална сопственост
Сите права на интелектуална сопственост, вклучително и авторските права, патентите, индустрискиот дизајн, трговските марки и другите права што произлегуваат од доставените бизнис идеи, остануваат во целост во сопственост на апликантите. Со учеството на овој јавен повик, Про Локал, Регионалната младинска платформа и општините партнери не стекнуваат никакви права на користење, регистрација, пренос или располагање со доставените идеи, освен правото, со согласност на добитниците, да ги промовираат наградените идеи и резултатите од натпреварот за потребите на информирање на јавноста и промоција на активностите на Регионалната младинска платформа.
Потребна документација
1. Пополнет формулар за пријавување;
1. Изјава на апликантот;
1. Согласност од родител/старател — само за лица под 18 години;
1. Кратко CV на апликантот.
Личните податоци се обработуваат согласно Законот за заштита на личните податоци и се користат исклучиво за потребите на спроведување на повикот.
Процес на евалуација и избор
Пристигнатите пријави ги оценува Комисија за оценување составена од пет члена — двајца претставници од граѓански организации, двајца претставници од општините од Пелагонискиот регион и еден надворешен експерт за иновации. Секој член независно ги оценува пријавите преку бодовен лист, врз основа на критериумите кои се составен дел на овој повик (вкупно 100 бода).
Изборот се врши исклучиво врз основа на доставените пријави — нема посебна фаза на презентации во текот на оценувањето. Врз основа на просечните бодови се изготвува единствена конечна ранг-листа. Тројцата најдобро рангирани апликанти се добитници.
Награден фонд
Вкупен награден фонд: 30.000 МКД.
1. Прва награда — 15.000 МКД
1. Втора награда — 10.000 МКД
1. Трета награда — 5.000 МКД
Наградите се доделуваат во нето износ; евентуалните даночни обврски ги регулира организаторот согласно важечките прописи. Само тројцата добитници ги презентираат  своите идеи на завршниот настан на Регионалната младинска платформа, каде што ќе се доделат наградите, во септември 2026 година.
Рокови
1. Објава на повикот: 10.08.2026
1. Краен рок за пријави: 10.09.2026, до 14:00 ч.
1. Рок за прашања: 05.09.2026
1. Објава на резултати (конечна ранг-листа): најдоцна до 20.09.2026
1. Завршен настан и доделување награди: 22.09.2026
Завршни одредби
Про Локал го задржува правото да го измени или продолжи повикот, без обврска за образложение, доколку настанат околности кои го наложуваат тоа, како и да побара дополнителни појаснувања од апликантите доколку тоа е потребно за евалуацијата.

Про Локал — Секретаријат на Регионална платформа за млади
Емилиа Ѓероска, 
Претседател на Про Локал

Битола, 10.08.2026

